b"\n_START_ARTICLE_\nTeoria cel\xc2\xb7lular\n_START_PARAGRAPH_\nLa teoria cel\xc2\xb7lular \xc3\xa9s una branca fonamental de la biologia que explica la constituci\xc3\xb3 de la mat\xc3\xa8ria viva a for\xc3\xa7a de c\xc3\xa8l\xc2\xb7lules i el paper que aquestes juguen en la constituci\xc3\xb3 de la vida.\n_START_SECTION_\nHist\xc3\xb2ria\n_START_PARAGRAPH_\nRobert Hooke havia observat ja en el segle XVII que el suro i altres mat\xc3\xa8ries vegetals apareixen constitu\xc3\xafts de c\xc3\xa8l\xc2\xb7lules (literalment, cel\xc2\xb7les). Dos cient\xc3\xadfics alemanys, Theodor Schwann, hist\xc3\xb2leg i fisi\xc3\xb2leg, i Matthias Jakob Schleiden, bot\xc3\xa0nic, s'adonaren de certa comunitat fonamental en l'estructura microsc\xc3\xb2pica d'animals i plantes, en particular la pres\xc3\xa8ncia de nuclis, que el bot\xc3\xa0nic brit\xc3\xa0nic Robert Brown havia descrit recentment (1827). Van publicar junts l'obra Investigacions microsc\xc3\xb2piques sobre la concordan\xc3\xa7a de l'estructura i el creixement de les plantes i els animals (Mikroskopische Untersuchungen \xc3\xbcber die \xc3\x9cbereinstimmung in der Struktur und dem Wachstum der Tiere und Pflanzen, Berl\xc3\xadn, 1839). Van assentar el primer principi de la teoria cel\xc2\xb7lular hist\xc3\xb2rica: tot en els \xc3\xa9ssers vius est\xc3\xa0 format per c\xc3\xa8l\xc2\xb7lules o productes secretats per les c\xc3\xa8l\xc2\xb7lules. _NEWLINE_El descobriment del m\xc3\xb3n microsc\xc3\xb2pic es va fer al segle XVIII, quan l'holand\xc3\xa8s Antonie van Leeuwenhoek, amb un microscopi senzill constru\xc3\xaft per ell mateix, va observar una gota d'aigua, dins la qual va trobar un m\xc3\xb3n nou, poblat per \xc3\xa9ssers min\xc3\xbasculs que nedaven vertiginosament. _NEWLINE_Un altre alemany, el metge Rudolf Virchow, interessat en l'especificitat cel\xc2\xb7lular de la patologia (nom\xc3\xa9s algunes classes de c\xc3\xa8l\xc2\xb7lules semblen implicades en cada malaltia) va explicar el que hem de considerar el segon principi: _NEWLINE_Tota c\xc3\xa8l\xc2\xb7lula s'ha originat a partir d'altra c\xc3\xa8l\xc2\xb7lula, per divisi\xc3\xb3 d'aquesta. Ara estem en condicions d'afegir que la divisi\xc3\xb3 \xc3\xa9s per bipartici\xc3\xb3, perqu\xc3\xa8 a pesar de certes aparences, la divisi\xc3\xb3 \xc3\xa9s sempre, en el fons, bin\xc3\xa0ria. El principi el va popularitzar Virchow en la forma d'un aforisme creat per Fran\xc3\xa7ois-Vincent Raspail, \xc2\xabomnis cellula et cellula\xc2\xbb. Virchow va acabar amb les especulacions que feien descendir la c\xc3\xa8l\xc2\xb7lula d'un hipot\xc3\xa8tic blastema. El seu postulat, que implica la continu\xc3\xaftat  _NEWLINE_La teoria cel\xc2\xb7lular va ser debatuda al llarg del segle XIX, per\xc3\xb2 va ser Louis Pasteur qui amb els seus experiments sobre la multiplicaci\xc3\xb3 dels microorganismes unicel\xc2\xb7lulars va descartar que aquests s'originessin per generaci\xc3\xb3 espont\xc3\xa0nia i va donar lloc a l'acceptaci\xc3\xb3 rotunda i definitiva de la teoria cel\xc2\xb7lular.\n_START_SECTION_\nTeoria actual\n_START_PARAGRAPH_\nAquells \xc3\xa9ssers que no segueixen les bases d'aquesta teoria, es coneixen com a \xc3\xa9ssers de vida acel\xc2\xb7lular, per exemple els virus."